1. Tilgangur og umfang

Tilgangur verklagsreglunnar er að lýsa hlutverki ytri eftirlitsaðila í framkvæmdaverkum Veitna.

2. Hlutverk eftirlitsaðila

* Öll samskipti milli verktaka og verkkaupa fara um eftirlitsaðila.
* Verkkaupi gerir kröfu um að eftirlitsaðilar hafi tekið að lágmarki tvö vefnámskeið um öryggismál, SSG Contractor Safety Iceland – Basic Orientation og í framhaldi SSG Contractor Safety – Veitur. Fyrirtækið HSE Consulting sér um skráningu og utanumhald vefnámskeiða. Ef fyrirtæki hafa ekki verið skráð inn í gegnum kerfi SSG, þarf að gera það. Til þess þarf að fylgja leiðinni “Skrá fyrirtæki” inná <https://www.ssgsolutions.com/is/>. Við skráningu skal gefa upp nafn þess aðila hjá fyrirtækinu sem mun skrá aðila á námskeið og ábyrgjast móttöku SSG aðgangskorta. Gildistími námskeiðanna er 3 ár. Einnig skulu eftirlitsaðilar sitja námskeið vegna vatnsverndar eftir þörfum, verkefnastjóri metur hvort þörf sé á því eða ekki.
* Fylgist með því að gæði útboðsverksins séu í samræmi við kröfur útboðsgagna og samninga fyrir verkið.
* Gætir hagsmuna verkkaupa og verksins í heild.
* Gætir þess að öll tilskilin leyfi séu til staðar á framkvæmdatíma.
* Gengur úr skugga um að verktaki hafi viðurkennda hæfni sbr. kröfur í útboðsgögnum, s.s. suðupróf, HACCP, öryggisnámskeið o.fl. áður en viðkomandi hefur störf.
* Sér til þess að verktaki skili þeim gögnum sem krafist er skv. útboðsgögnum (m.a. prófunarskýrslum, áhættugreiningu, verkbók og dagskýrslum).
* Fylgist með að nauðsynleg aðföng séu til staðar skv. áætlunum á framkvæmdatíma verksins, m.a. framlag verkkaupa til efnismála. Tekur við beiðnum um efnispantanir eftir atvikum og miðlar upplýsingum um þær milli verktaka og verkkaupa.
* Tryggir að það efni sem verktaki notar í verkið fullnægi kröfum um gæði.
* Tryggir að meðferð verktaka á efni sé í samræmi við kröfur Veitna. (bæklingur „Vönduð meðferð lagnaefnis“).
* Boðar verkfundi og stýrir þeim, skrifar fundargerðir innan 3ja daga frá fundum og dreifir þeim.
* Framkvæmir verktakamat á milli funda og fer yfir niðurstöðu þess á verkfundum.
* Verktaki ber ábyrgð á framkvæmd prófana, s.s. þrýstipróf, suðupróf o.s.frv. Eftirlitsaðili ber ábyrgð á að prófanir séu framkvæmdar í samræmi við kröfur í útboðsgögnum og sér um nauðsynlegar aðgerðir sem leiða af niðurstöðum prófana. Eftirlitsaðili skal upplýsa verkkaupa um fyrirhugaða framkvæmd prófana með a.m.k. þriggja daga fyrirvara.
* Tryggir að niðurstöður mælinga og rannsókna uppfylli lágmarkskröfur sem gerðar eru í verk- og efnislýsingum útboðsverksins.
* Ber ábyrgð á að úttektir séu framkvæmdar samkvæmt útboðsgögnum og niðurstöður séu skráðar. Gerir reglulega öryggis- og umhverfisúttektir.
* Boðar til lokaúttektar. Boðar til ábyrgðarúttektar ef eftir því er óskað.
* Gerir upp efnismál á framkvæmdatíma og í lok verks í samráði við verkkaupa og sér til þess að umframefni sé skilað.
* Leggur mat á aukaverk/viðbótarverk, kemur með tillögur að niðurstöðum og ber undir verkefnastjóra verkkaupa. Mikilvægt að samið sé jafnóðum um auka- og/eða viðbótarverk auk viðbótardaga í verki sem upp kunna að koma. Fá skal samþykki verkkaupa fyrir öllum auka- og/eða viðbótarverkum. Þeirra skal getið í næstu verkfundargerð.
* Ber ábyrgð á að breytingar sem verða á framkvæmdagögnum séu afhentar með formlegum hætti. Samþykktar breytingar á hönnun skulu bókast í næstu verkfundargerð eftir breytingar.
* Ber ábyrgð á innmælingum lagna ásamt mannvirkjum í samræmi við leiðbeiningar Veitna og ber saman við hönnunargögn áður en lagnir eru huldar skv. [LAV-115](http://handbok.or.is/openFromWord.aspx?docname=LAV-115). Innfærslu bráðabirgðalagna skal sýna í Lukor og þær greinilega auðkenndar frá öðrum lögnum.
* Tryggir að verktaki lagfæri frávik.
* Yfirfer greiðslubeiðnir verktaka og staðfesta magntölur og einingaverð.
* Skiptir verkkostnaði niður á miðla Veitna og samstarfsaðila og heldur yfirlit um greiðsluflæði í verkinu.
* Gerir reglulega stöðumat og útkomuspá og upplýsir verkefnastjóra, einkum ef um mikil frávik er að ræða.
* Það starfsfólk sem tilnefnt er til eftirlits samkvæmt verksamningi skulu sinna því nema verkkaupi samþykki annað, t.d. þarf verkkaupi að samþykkja staðgengla fyrir sumarfrí o.s.frv.
* Gerir skilagrein að verki loknu innan 8 vikna frá lokaúttekt nema um annað sé samið.
* Vistar gögn inn á skjalakerfi Veitna sé þess óskað.
* Er til fyrirmyndar í öryggismálum.
* Er fulltrúi Veitna út á við og sýnir háttvísi og þjónustulund í samskiptum við viðskiptavini fyrirtækisins.

3. Framkvæmd

Umsjón á framkvæmdatíma

Skipulag og undirbúningur

Verkefnisstjóri í samráði við eftirlitsaðila skipuleggur fyrirkomulag verkfunda og skilgreinir póstlista fundargerða og aðgengi að verkefnavef. Verkefnastjóri og eftirlitsaðili yfirfara hlutverkaskiptingu og kynna sér gögn skv. þessari verklagsreglu ([VRV-710](http://handbok.or.is/openFromWord.aspx?docname=VRV-710)).

Verkfundir og framvinda verks

Eftirlitsaðili boðar í upphafi framkvæmdar til fyrsta verkfundar (ræsfundar) með verktaka. Á ræsfundi er farið yfir öryggismál ásamt áhættugreiningu verks, verkáætlun, framkvæmd verktakamats og skipulag eftirlits. Á öðrum verkfundi skilar verktaki útfylltum gögnum vegna öryggismála, m.a. [EBV-760](http://handbok.or.is/openFromWord.aspx?docname=EBV-760).

Eftirlitsaðili sér til þess að breytingar á teikningum berist verktaka eins fljótt og hægt er og að breytingar séu bókaðar í næstu verkfundargerð. Hann sér einnig um að samþykktar breytingar á hönnun á verkstað berist verkefnastjóra og séu vistaðar á Verkefnavef. Stærri breytingar skal ávallt bera undir verkefnisstjóra.

Eftirlit

Eftirlitsaðilar sinna öryggiseftirliti í samræmi við útboðsgögn og kröfur Veitna þar að lútandi.

Eftirlitsaðili skal taka öll frávik til umræðu á verkfundum og bóka í verkfundargerðir.

Verktaki tilkynnir eftirlitsaðila þegar tilteknum verkáfanga er náð og kallar eftir úttekt. . Úttektir skulu vistaðar á verkefnavef.

*Jarðvinnuþáttur 1: Grafa skurð, sanda/slétta og ganga frá undirlagi.*

Eftirlitsaðili tekur út jarðvinnuþátt 1. Skoða þarf m.a. fláa, skurðbreidd, grjóthreinsun, skurðbakka, söndun og þjöppun skv. gögnum. Að þeirri úttekt lokinni tilkynnir eftirlitsaðili verktaka að leggja megi lagnir samkvæmt hönnun og verkáætlun.

*Frágangur lagna.*

Eftirlitsaðili ber ábyrgð á að þrýsti- og lekaprófanir á lögnum, úttektir á strengjum og aðrar prófanir séu í samræmi við útboðsgögn.

Eftirlitsaðili skal fá tækifæri til að vera viðstaddur myndun fráveitulagna og skal hann fá myndbandsupptökur til yfirferðar. Eftirlitsaðili skal í framhaldinu afhenda verkkaupa myndbandsupptökurnar til yfirferðar í samræmi við útboðsgögn.

*Vinna nálægt háspennuvirkjum.*

Eftirlitsaðili setur sig í samband við verkefnastjóra ef vinna þarf í nálægð háspennuvirkja. Verklaginu er lýst í leiðbeiningaskjali [LBV-201](http://handbok.or.is/openFromWord.aspx?docname=LBV-201).

*Tengingar við lifandi kerfi.*

Eftirlitsaðili setur sig í samband við verkefnastjóra varðandi tengingar við lifandi kerfi. Verkefnisstjóri kemur nauðsynlegu ferli í gang með aðgerðarstjórum þar sem það á við ([LBV-240](http://handbok.or.is/openFromWord.aspx?docname=LBV-240), [LBJ-130](http://handbok.or.is/openFromWord.aspx?docname=LBJ-130)).

*Innmælingar og jarðvinnuþáttur 2: yfirsöndun og lagning aðvörunarborða.*

Eftirlitsaðili skal annast allar nauðsynlegar innmælingar til að sannreyna legu bæði í plani og hæð. Hann skal afla sér upplýsinga um fastmerki og hæðarmerki á svæðinu hjá viðkomandi sveitarfélagi. Eftirlitsaðili skal einnig ábyrgjast að framkvæmd innmælinga á lagnakerfi Veitna sé í samræmi við innmælingaleiðbeiningar í [LAV-115](http://handbok.or.is/openFromWord.aspx?docname=LAV-115).

Eftirlitsaðili heldur utan um allar hönnunarbreytingar frá útboðsgögnum og skilar þeim upplýsingum ásamt viðkomandi mæligögnum, reyndargögnum, og innmælingum á netfangið [innmaelingar@or.is](mailto:innmaelingar@or.is) og til verkefnisstjóra. Eftirlitsaðili staðfestir að lega lagna sé í samræmi við gildandi teikningar.

Með hverri innsendri mælingu skal fylgja teikningarsett verksins (pdf) ásamt teikningu (shp,dwg eða pdf) þar sem línur eru dregnar milli innmælingarpunkta til upplýsingar um lagnalegu ásamt stærðum og efniseigindum.

Gögnunum skal fylgja yfirlitsmynd af svæðinu og verkefnisnúmer. Komi í ljós að eitthvað er athugavert við mælingarnar eða upplýsingar vantar skal verkefnisstjóra þegar gert viðvart.

Ef fram koma frávik ber verkefnisstjóri ábyrgð á að gripið sé til viðeigandi ráðstafana.

Eftirlitsaðili tekur út jarðvinnuþátt 2 sem felur m.a. í sér söndun yfir lagnir og lagningu aðvörunarborða skv. skurðsniði/staðalsniði og útboðsgögnum. Ef engar athugasemdir eru um frágang tilkynnir eftirlitsaðili til verktaka að hefja megi lokafrágang.

Reikningar

Eftirlitsaðili fer yfir magnuppgjör, gerir yfirlit yfir framvindu verksins sundurliðað á verkkaupa og miðla og sendir verkefnisstjóra. Hann sér til að verktaki geri framvindureikning á hvern verkkaupa á grundvelli yfirlitsins.

Eftirlitsaðili sér einnig um kostnaðargát þannig að jafnskjótt og sýnt þykir að veruleg frávik verða frá áætlun hvers verkþáttar og raunkostnaði hjá verkkaupa gerir hann verkefnisstjóra grein fyrir frávikinu.

Eftirlitsaðili yfirfer, stimplar og samþykkir framvinduskjöl sem fylgja reikningum verktaka til Reikningshalds OR.

Verklok

Undirbúningur fyrir lokaúttekt

Verktaki óskar eftir úttekt. Eftirlitsaðili boðar verktaka til undirbúnings fyrir lokaúttekt til að meta hvort verkið er tækt til lokaúttektar. Eftirlitsaðili metur hvort þörf er á að boða verkefnastjóra til undirbúning fyrir lokaúttekt. Eftirlitsaðili tekur saman þau atriði sem þarf að bæta fyrir lokaúttekt.

Lokaúttekt

Þegar verktaki hefur með formlegum hætti óskað eftir lokaúttekt skal eftirlitsaðili boða verktaka og verkkaupa, þ.m.t. verkefnastjóra og þá aðila sem verkefnastjóri metur að boða skuli í lokaúttekt.

Eftir að lokaúttekt hefur farið fram fyllir eftirlitsaðili út EBV-741 (lokaúttekt). Ef engar eða smávægilegar athugasemdir eru gerðar geta verkefnisstjóri og eftirlitsaðili samþykkt lokaúttekt með fyrirvara um lagfæringar. Eftirlitsaðili sér til þess að verktaki lagfæri samkvæmt athugasemdum og staðfestir lagfæringarnar til verkefnastjóra.

Ef verulegar athugasemdir eru gerðar við lokaúttektina lætur eftirlitsaðili verktaka lagfæra í samræmi við athugasemdirnar og boðar að nýju til lokaúttektar að því loknu.

Lokauppgjör fer ekki fram fyrr en bætt hefur verið úr athugasemdum. Óheimilt er að lækka verktryggingu fyrr en lokaúttekt hefur farið fram og gengið hefur verið frá henni með skriflegum hætti.

Verkskil og skilagrein

Eftirlitsaðili verks skilar frumritum úttekta til verkefnisstjóra í samræmi við kröfur í útboðsgögnum. Eftirlitsaðili gerir skilagrein um verkið sem tilgreinir m.a. stutta lýsingu á verkinu, yfirlit yfir verkkaupa og samstarfsaðila, helstu vörður og uppákomur, yfirlit og útskýringar á helstu kostnaðar- og gæðafrávikum, yfirlit yfir lokauppgjör og aukaverk, samanburð á upphaflegri og endanlegri verkáætlun verktaka og hvort draga megi lærdóm af einhverjum atriðum sem betur hefðu mátt fara. Önnur skjöl svo sem framvinda fundargerðir, uppgjör, yfirlit yfir aukaverk, mat á verktaka og útboðsgögnum, ásamt öllum orðsendingum, tölvupóstum, ljósmyndum o.s.frv. sem máli skipta vegna framvindu og uppgjörs verksins á að skila inn á verkefnavef Veitna og/eða til verkefnastjóra.

Ábyrgðarúttekt

Verkkaupi boðar til ábyrgðarúttektar. Sé þess óskað að eftirlitsaðili boði til ábyrgðarúttektar skal hann boða eftirfarandi aðila: fulltrúa verktaka, verkefnisstjóra og rekstrarmenn.

Verkkaupi eða eftirlitsaðili, sé þess óskað, fer yfir verkið, tekur saman athugasemdir og fyllir í eyðublað ábyrgðarúttektar, [EBV-740](http://handbok.or.is/openFromWord.aspx?docname=EBV-740). Ef engar athugasemdir eru gerðar getur verkkaupi samþykkt ábyrgðarúttekt. Ef athugasemdir eru gerðar við ábyrgðarúttekt skal verktaki lagfæra skv. athugasemdum og ábyrgðarúttekt samþykkt að lagfæringum loknum.

Verkkaupi sendir frumrit ábyrgðarúttektar ([EBV-740](http://handbok.or.is/openFromWord.aspx?docname=EBV-740)) til Innkaupa sem heimilar tryggingafélagi að fella niður verktryggingu.

4. Tilvísanir

Eftirfarandi skjöl geta umsjónarmenn/eftirlitsmenn sótt á vef Veitna <https://www.veitur.is/radgjafar-og-honnudir>

og vef Orkuveitunnar <https://www.or.is/fjarmal/utbod/upplysingasida/>

Leiðbeiningar:

[LBJ-130](https://vefir.or.is/handbok/_layouts/15/WopiFrame2.aspx?sourcedoc=%7b0EE5DD58-8852-4A88-B0AC-E25D38EA958F%7d&file=Skilgreining%20kunn%C3%A1ttumanna%20%C3%AD%20h%C3%A6ttulegum%20st%C3%B6rfum.docx&action=default&DefaultItemOpen=1); Skilgreining kunnáttumanna í hættulegum störfum.

[LBV-201](http://handbok.or.is/openFromWord.aspx?docname=LBV-201); Jarðvinna nálægt háspennustrengjum Veitna.

[LBV-240](http://handbok.or.is/openFromWord.aspx?docname=LBV-240); Skilgreining kunnáttumanna rafmagns hjá Veitum.

[LAV-115](http://handbok.or.is/openFromWord.aspx?docname=LAV-115); Innmælingaleiðbeiningar.

Eyðublöð:

[EBF-200](http://handbok.or.is/openFromWord.aspx?docname=EBF-200); Skilavörueyðublað.

[EBF-204](http://handbok.or.is/openFromWord.aspx?docname=EBF-204); Skráning á ófullnægjandi afgreiðslu.

[EBV-740](http://handbok.or.is/openFromWord.aspx?docname=EBV-740); Ábyrgðarúttekt.

[EBV-741](http://handbok.or.is/openFromWord.aspx?docname=EBV-741); Lokaúttekt.

[EBV-760](http://handbok.or.is/openFromWord.aspx?docname=EBV-760); Samkomulag um öryggismál í útboðsverkum.